Da Bulgarien, Slovakiet og Litauen tiltrådte EU, forpligtede de sig til at lukke tre kernekraftværker af ældre sovjetisk design inden udløbet af den planlagte levetid. EU forpligtede sig til at yde finansiel bistand for at afslutte dekommissioneringen af reaktorerne på en sikker måde. To rådsforordninger regulerer EU-støtten for perioden 2014-2020. De fastsætter de mål, der ligger til grund for denne årlige statusrapport for 2019.

Som forventet fortsatte Bulgarien, Litauen og Slovakiet med at gøre effektive fremskridt med dekommissioneringen af deres kernekraftværker i 2019. Indtil videre tyder alt på, at EU-finansieringen under den flerårige finansielle ramme for 2014-2020 har medført væsentligt forbedrede sikkerhedsniveauer på lokaliteterne.

Dekommissioneringen er nået et godt stykke videre end et uigenkaldeligt punkt i dekonstruktionen, og demonteringsaktiviteterne skrider frem mod de planlagte afslutningsdatoer. De enkelte projekter kom uundgåeligt ud for visse forsinkelser, som dog blev opvejet ved at ændre planerne for de fremtidige aktiviteter, så slutdatoerne for programmerne er uændrede overordnet set. Udgifterne til det arbejde, der er udført siden 2014, ligger inden for budgettet.

I Bohunice (Slovakiet) forventes dekommissioneringen at være afsluttet i 2025. Demonteringen af de store komponenter i reaktorbygningen er for alvor gået i gang. Dekommissioneringsoperatørerne har ophugget de to trykgivere, fjernet alle 12 dampgeneratorer – der hver bestod af 145 ton stål – og transporteret dem til den tidligere turbinehal til behandling og emballering. Forberedelserne blev iværksat til opskæring af reaktorernes indre dele under vand i dedikerede værksteder inde i reaktorbygningen.

For dekommissioneringsprogrammet i Kozloduy (Bulgarien) er afslutningsdatoen ved udgangen af 2030. Da reaktorerne i Kozloduy og Bohunice ligner hinanden, er der rig lejlighed til at udveksle erfaringer, metoder og værktøjer. Denne videndeling mindsker risici og omkostninger. For eksempel blev det i 2019 bekræftet, at det kunne lade sig gøre at dekontaminere de primære kredsløb i Kozloduy på grundlag af erfaringerne fra Bohunice. Derefter blev forberedelserne til transporten af dekontamineringsudstyr fra Bohunice-værket til Kozloduy iværksat med henblik på i 2020 at dekontaminere de primære kredsløb, dvs. de elementer, der er tættest på reaktorkernen.

I Ignalina (Litauen) har reaktoren en stor grafitkerne. Dekommissioneringen er således en udfordring, der aldrig er prøvet før, og den er planlagt til at vare frem til 2038. Derfor befinder den dekommissioneringsproces sig på et tidligere stadium: i øjeblikket opbevares de brugte brændselselementer sikkert i en ny særlig facilitet. Overførslen forventes at vare indtil juli 2022. Imens er der indledt forberedelser til at demontere reaktorkernerne. En grundig kortlægning og vurdering af de muligheder, der er til rådighed (planlagt til 2022), har til formål at afbøde de involverede risici.

Det vil kræve yderligere finansiering at færdiggøre dekommissioneringsprogrammerne op til den planlagte slutstatus. I 2018 vedtog Kommissionen forslag til fortsættelse af programmerne i 2021-2027. De fastsætter bl.a. nationale bidragsniveauer, hvilket fjerner den resterende usikkerhed med hensyn til den nødvendige finansiering.